[image: ]
MIS MAI A MIS TACHWEDD – DAFYDD AP GWILYM




ARDDULL

Awdur y cywydd yw Dafydd ap Gwilym, bardd a oedd yn ei flodau rhwng oddeutu 1340 a 1370.

Cyferbyniad sydd yn y gerdd hon rhwng mis Mai a’r mis ‘dig du’. Nid yw’r ail fis yn cael ei enwi o gwbl, yn wahanol i fis Mai a enwir ddwywaith, ond credir bellach mai mis Tachwedd sydd dan sylw. 

Un o gerddi enwocaf Dafydd ap Gwilym i fyd natur yw hon ac ynddi gwelir y bardd yn ymhyfrydu yng ngogoniant yr haf, sy’n llawn bywyd ac egni ac wrth feddwl am y mis yma mae’n cofio caru â Morfudd, ‘f’eurferch’. Cyferbynnir wedyn y tymor hyfryd hwn â mis Tachwedd, y ‘mis dig du’ sy’n rhwystro’r cariadon rhag caru a mis sy’n llawn o gysgod marwolaeth. Mewn ffordd mae’r gerdd yn gweithio ar ddwy lefel gan fod y bardd yn creu argraff ddisgrifiadol synhwyrus o’r ddau dymor ond mae’r tymhorau hefyd yn ddelweddau o brofiad dyn.

Dywedodd Saunders Lewis fod canu Dafydd ap Gwilym i serch a byd natur yn her i waith y beirdd traddodiadol a ganai i dai, adeiladau a bydolrwydd materol. Ni raid cytuno â hyn yn llwyr a mwy tebygol yw ei fod wedi defnyddio pethau cyfarwydd yn y farddoniaeth draddodiadol Gymraeg a’u plethu i mewn i’w ganu serch a natur. Gwelir hyn yma pan fo mis Mai’n cael ei ddisgrifio fel marchog hael sy’n rhannu ei gyfoeth.

Egyr y gerdd gyda’r cwrteisi sy’n gweddu i farchog ac felly mae’r tymor yn cael ei gyfarch yn fonheddigaidd. Rhestrir rhagoriaethau’r marchog sy’n mynd i oresgyn y byd. Ef yw meistr y coed cadarn, mae’n gyfaill i adar a chariadon a hwylusa ddegau o gyfarfyddiadau serch. Mae’r bardd yn hiraethu am ei ddyfodiad ac ymlawenhau am ei fod yn gwybod ei fod yn dod.

Bydd byd Mai yn llawn lliw a chân yr adar. Ceir lliwiau gwyrdd a glesni sy’n rhoi argraff amlwg ar ein synhwyrau. Uchafbwynt y cyfan yw deffro nwyd a serch. Bydd Morfudd ar ei feddwl a nwydau rhywiol llawn cyffro. Dirgrifir Mai felly fel tymor llawn synhwyrau bywyd ar ei orau a chysylltir y deffro ym myd natur â chariad Dafydd a Morfudd.

Yna, ceir y cyferbyniad – y gwrthwyneb i Fai yw Tachwedd, y mis sy’n cynrhychioli’r gaeaf. Mae Dafydd yn taro’r cywair priodol yn y gair cyntaf sef ‘annhebig’ sy’n pwysleisio’r cyferbyniad. Nid yw’r mis hwn yn annog cariadon. Ysbeiliwr yw Tachwedd sy’n dwyn y dail oddi ar y coed. Mae’n achosi glaw a dyddiau byrion. Mae pawb yn llesg, ceir llifogydd mewn nentydd a ceir twrw llifogydd yn yr afonydd. Cyfeiria Gwyn Thomas at y modd y mae Dafydd yn ymosod ar ein synhwyrau gyda:
“glaw, gwynt, tywyllwch, cenllysg, oerni a duwch”.
Sylwer hefyd ar y gwahaniaeth rhwng sŵn y gynghanedd pan sonnir am fis Tachwedd – bydd angen manylu ar hyn.

Yn wir, daw’r cwbl yn bentwr byrlymus ar bennau ei gilydd yn y rhan yma. Gorffen Dafydd y cywydd drwy ddymuno’n ddrwg i’r mis am ei anfoesgarwch. Mae’r sangiad cellweirus fodd bynnag yn dangos yn eglur fod y bardd yn gywbod yn iawn mai ofer yw ei holl ymosodiadau yn ei erbyn.

Defnyddia Dafydd holl addurniadau mesur y cywydd fel arfer i gyfleu ei argraffiadau o’r ddau fis. Yn gyntaf, mae’r gynghanedd yn offeryn hylaw at ei wasanaeth ac yn llawer mwy na dim ond sŵn melys i’r glust. Mewn llinell fel:
	‘Cadarn farchog, serchog sâl’ [SAIN GYTBWYS DDYRCHAFEDIG]
mae odl y gynghanedd sain yn oedi’r llinell i bwysleisio’r trosiad a’r ansoddair sy’n disgrifio’r mis.

Ceir hyfrydwch y mis gyda’r llafariaid meddal a’r odl ysgafn sy’n ategu ystyr y llinell yn y dyfyniad canlynol:
	‘Ac wybren loyw hoyw brynhawn’

I’r gwrthwyneb, gellir cael sŵn llawer mwy cynhyrfus pan mae angen rhoi argraff o dymestl mis Tachwedd:	
	‘A llesgedd, breuoledd braw,
	 A llaesglog a chenllysglaw’

Yn aml defnyddir cymeriad llythrennol i gysylltu llinellau. Yn y rhan gyntaf pentyrrir y personoli a chysylltu pob dechrau llinell gyda’r gytsain ‘c’. Yna ceir cymeriad geiriol gydag ‘a’ yn cysylltu llinellau. Yn y rhan olaf gwneir hyn ym mhob llinell ond y cwpled olaf a hyd yn oed yn honno ceir cymeriad llythrennol gwahanol.

Nid yw’r cywydd hwn mor sangiadol ag ambell i gywydd arall ond defnyddia Dafydd y synhwyrau bob amser i gyflawni ystyr y llinell. Awgrymir hyfrydwch y tymor yn y sangiad ‘glwysgor glasgoed’ gyda’r gytsain ‘g’ yn clymu’r ddau air yn ei gilydd. Mae hwyl a chellwair Dafydd yn amlwg hyd yn oed pan fo’n melltithio’r gaeaf yn y rhan olaf fel y dengys y sangiad ‘rhyw addo rhwydd’.

Elfen amlwg arall yw’r disgrifio drwy’r synhwyrau. Mae’r adran sy’n disgrifio Mai yn llawn o liwiau llachar gwyrdd. Mae hefyd yn llawn o sŵn yr haf yn ganiadau cywion, cân y gog ac adar eraill. Crea’r cyfan argraff o hyfrydwch ar ein synhwyrau. Eglurwyd eisoes sut mae’r gynghanedd bron bob tro’n ategu at yr argraffiadau yma.

Mae’r cyferbynnu wedyn yn amlwg. Lliwiau tywyll sy’n nodweddu’r ‘mis dig du’. Ysbeiliwr sydd yma nid noddwr. Ceir yr un disgrifio drwy’r synhwyrau. Clywn sŵn llifogydd cenllysg a gwynt. Bron na theimlwn yr oerni.
Meddai Gwyn Thomas:
“Yma ceir ymosodiad, fel petai, ar ein synhwyrau gan law, gwynt, tywyllwch, cenllysg, oerni a duwch.”

Gellir canmol trawsnewid ar y traddodiad i drosiadu Mai fel marchog a noddwr hael. Wedyn, mae’r trosiad yn cael ei gynnal, mae’n noddwr, yn feistr coed, yn negesydd serch. Ond, mewn cyferbyniad, ysbeiliwr yw Tachwedd.

Elfen ganolog arall yw’r cyfansoddeiriau aml sy’n dangos brwdfrydedd disgrifiadol Dafydd.

Ni ellir peidio ag ymateb i ffresni dychymyg y bardd gan fod y cywydd yn byrlymu o ryfeddod. Yn siŵr, mae’r bardd yn meddu ar “dalent plentyn” i droi pethau cyfarwydd yn newydd trwy ei asbri.

Gwych yw’r modd y cysylltir y serch a’r deffro â’r misoedd. Ceir islais o rywioldeb cynhyrfus yn rhedeg drwy linellau fel:
	‘A chof fydd Forfudd f’eurferch,
	 A chyffro saith nawtro serch.’

Gwelir fod y cywydd yn gweithio ar ddwy lefel a’r misoedd yn datblygu yn symbolau o gyflwr dyn ar y ddaear.

Mae crefft y bardd bob tro yn ategu’r ystyr ac addurniadau y mesur cymhleth yn creu delweddau sy’n hyfryd i’r clyw ac yn gweithio ar y dychymyg. Ni fydd Mai na mis Tachwedd fyth yr un fath eto ar ôl darllen y cywydd hwn.











GWAITH GRŴP

1. Beth, yn eich barn chi, yw syniad canolog y gerdd?

2. Ai serch ynteu byd natur sydd bwysicaf i’r bardd?

3. Chwiliwch am gynghanedd effeithiol. Dylai pob aelod o’r grŵp egluro un gynghanedd wahanol o’r cywydd gan esbonio ei hapêl a’i ffurf.

4. Nodwch bump elfen arall sy’n nodweddu crefft y bardd.

Gwaith personol

Ysgrifennwch baragraff ddisgrifiadol yn seiliedig ar dymor o’r flwyddyn.

